Püsiühenduse kõige silmapaistvamaks ja  keerukamaks osaks on keskne sild laevasõidutee kohal. Seda arvestades viidi TTÜ ehitiste projekteerimise instituudis läbi vastavate sillakonstruktsioonide teoreetilised uurimused ja mudelkatsetused. Lisaks tavalistele rippsildadele olid vaatluse all nn "iseankurduvate" kaablitega rippsillad ning kombineeritud ripp-vantsillad. "Iseankurduvate" kaablitega rippsilla suureks eeliseks on sügaval paiknevate massiivsete ankurvundamentide puudumine; ankurvantidelt tulev koormus rakendatakse sel puhul jäikurtaladele.  Viimased on sel juhul lisaks paindele surutud ning lisaks muudele küsimustele tuli veenduda selles, et jäikurtalade stabiilsus on tagatud silla kõigi koormusvariantide puhul. Kombineeritud ripp-vantsilla variant aga on soodsam silla ehitamise seisukohalt.